 

**בבית הדין הצבאי המחוזי**

**במחוז שיפוטי מטכ"ל**

**בפני כבוד השופטת** : **סא"ל רינת לוי מוסקוביץ'**

בעניין: התובע הצבאי (ע"י ב"כ, קמ"ש בת אל זיגמן)

 נגד

הנאשם:X/XXX טוראי ע' ו' (ע"י ב"כ, עו"ד אביעד רייפר)

**הכרעת-דין**

החייל מורשע, על פי הודאתו, בעבירה של התנהגות מבישה, לפי סעיף 129 לחוק השיפוט הצבאי, התשט"ו-1955, בכך שנעדר מיחידתו XXX מיום 29.11.2021 ועד יום 08.01.2023 למשך 406 ימים, בהתאם לכתב האישום המתוקן ולפרטים הנוספים.

* **ניתנה היום, ד' בשבט התשפ"ד, 14.01.2024, והודעה בפומבי ובמעמד הצדדים.**

**­­­­­\_\_\_\_\_\_\_\_\_\_\_\_\_**

**שופטת**

**גזר-דין**

החייל הורשע על פי הודאתו בעבירה של התנהגות מבישה, בגין כך שנעדר מיחידתו במשך 406 ימים עד למעצרו. החייל אמנם מוכר במערכת הצבאית כחייל בתפקיד כללי אך בפועל שירת בתפקיד תומך לחימה בטכנולוגיה ואחזקה של כלים משוריינים.

לאורך השנה ידע תפקודו של החייל עליות ומורדות. וועדה אינטגרטיבית בעניינו של החייל לא מצאה לשנות משיבוצו. ברור לחייל כי לנוכח חשיבות תפקידו במלחמה, אין זה ריאלי להעבירו מתפקידו כעת, אך בית הדין מקווה כי לאחר המלחמה ניתן יהיה למלא אחר מבוקשו של החייל לעבור בסיס. יוער כי מדובר בחייל תושב קריית שמונה, אשר משפחתו פונתה לטבריה. עוד קודם לכן, מגיע החייל מרקע משפחתי מורכב, והמלחמה סיבכה את המצב עוד יותר.

זה המקום לציין, כי חרף העובדה שמדובר במי שגויס במסגרת מערך איתן, הצליח החייל לשרת במשך שנה מבלי שצבר לחובתו היעדרויות משמעותיות נוספות.

בית הדין משבח את החייל על סיום תהליך השילוב, ומקווה כי ימשיך בדרך חיובית, וכי עם תום השירות הצבאי ימשיך להיות אזרח תורם למדינת ישראל.

**סוף דבר,** על החייל נגזר עונש מאסר מותנה בן שלושים (30) ימים למשך שנתיים (2), לבל יעבור עבירה לפי סעיף 92 או 94 לחוק השיפוט הצבאי, התשט"ו - 1955.

**מזכירות בית הדין תעביר את ההחלטה לאנשי הקשר במרכז אבחון וחוסן (גחל"ת), לאנשי הקשר במדור שילוב, לרמ"ד עריקים במקמש"ר ולמפקד החייל.**

**העתק יועבר גם לעו"ס בית הדין המשלב (**meshalev.tali@gmail.com**).**

**העתק יופנה למפקדו של היחידה, סרן ס' ח', למש"קי בית הדין המשלב של מחוז השיפוט, אשר מתבקשים לעדכן כי החייל השלים בהצלחה את הליך השילוב.**

**המזכירות תסמן את התיק במערכת חוק וצדק בסימון "הושלם הליך שילוב".**

* **זכות ערעור כחוק.**
* **ניתן היום, ד' בשבט התשפ"ד, 14.01.2024, והודע בפומבי ובמעמד הצדדים.**

**\_\_\_\_\_\_\_\_\_\_\_**

**שופטת**

**נערך על ידי:ג.ח**

**בתאריך:25.1.2024**

**חתימת המגיה: סגן שיר בן-ארמון**